CELEX: 32012D0796
Language: sl
Date: 2012-12-17 00:00:00
Title: 2012/796/EU: Izvedbeni sklep Komisije z dne 17. decembra 2012 o tretjem finančnem prispevku Unije v skladu z Direktivo Sveta 2000/29/ES za kritje izdatkov, nastalih na Portugalskem v letih 2006 in 2007 za boj proti borovi ogorčici Bursaphelenchus xylophilus (Steiner et Buhrer) Nickle et al. (notificirano pod dokumentarno številko C(2012) 9356)

19.12.2012   
            
            
               SL
            
            
               Uradni list Evropske unije
            
            
               L 349/66
            
         IZVEDBENI SKLEP KOMISIJE
   z dne 17. decembra 2012
   o tretjem finančnem prispevku Unije v skladu z Direktivo Sveta 2000/29/ES za kritje izdatkov, nastalih na Portugalskem v letih 2006 in 2007 za boj proti borovi ogorčici Bursaphelenchus xylophilus (Steiner et Buhrer) Nickle et al.
   
   (notificirano pod dokumentarno številko C(2012) 9356)
   (Besedilo v portugalskem jeziku je edino verodostojno)
   (2012/796/EU)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive Sveta 2000/29/ES z dne 8. maja 2000 o varstvenih ukrepih proti vnosu organizmov, škodljivih za rastline ali rastlinske proizvode, v Skupnost in proti njihovemu širjenju v Skupnosti (1) ter zlasti člena 23(6) Direktive,
   ob upoštevanju naslednjega:
   
               (1)
            
            
               Z Odločbo Komisije 2006/923/ES (2) je bil odobren finančni prispevek Unije za program ukrepov, ki jih je uvedla Portugalska v letih 2006 in 2007 za nadzor nad širjenjem borove ogorčice Bursaphelenchus xylophilus (Steiner et Buhrer) Nickle et al. v druge države članice. Ukrepi so vključevali vzpostavitev ovire brez dreves gostiteljev vektorja borove ogorčice (v nadaljnjem besedilu: golosek).
            
         
               (2)
            
            
               Finančni prispevek, dodeljen z Odločbo 2006/923/ES, je temeljil na programu za nadaljnje ukrepe za borovo ogorčico in na oceni proračuna v zvezi s tem programom, kot ga je Portugalska predložila Komisiji 28. julija 2006.
            
         
               (3)
            
            
               Končna plačila Portugalski, povezana z ukrepi iz Odločbe 2006/923/ES, so bila izvedena junija 2008.
            
         
               (4)
            
            
               Z Izvedbenim sklepom Komisije 2011/851/EU (3) je bilo Portugalski dodeljeno dodatno sofinanciranje Unije v višini 3 986 138,36 EUR za kritje upravičenih izdatkov, ki so presegali prvotno oceno iz julija 2006.
            
         
               (5)
            
            
               V času navedenega dodatnega sofinanciranja Unije zahtevek, ki ga je predložila Portugalska, ni vključeval vseh računov, povezanih z oblikovanjem goloseka.
            
         
               (6)
            
            
               Z dopisom z dne 5. decembra 2011 so portugalski organi predložili popravljen zahtevek v višini 15 000 932,08 EUR. Navedeni zahtevek je vključeval znesek v višini 4 915 405,87 EUR, ki ni bil plačan v času predhodne revizije julija 2010 (revizija SANCO/10/2010) in ga takrat ni bilo mogoče šteti kot izdatka, upravičenega do sofinanciranja. Preostali del zahtevka predstavljajo izdatki za sečnjo povečanega števila velikih iglavcev in ločeni izdatki za odstranitev majhnih iglavcev.
            
         
               (7)
            
            
               Komisija je marca 2012 revidirala informacije, ki jih je 5. decembra 2011 sporočila Portugalska. Po pregledu vseh dokazil za dodatni zahtevek in na podlagi poročila navedene revizije je ugotovila, da bi se lahko upošteval upravičeni znesek v višini le 5 044 839,72 EUR plačanih računov (vključno s stroški usklajevanja). Glede preostalega dela zahtevka je bilo ugotovljeno, da izdatki niso upravičeni do sofinanciranja, ker se nanašajo na izdatke, ki so že bili sofinancirani z Izvedbenim sklepom 2011/851/EU (2 024 128,16 EUR), in na izdatke v višini 7 931 964,20 EUR, ki so povezani z majhnimi drevesi, za katere Portugalska ni zadostno utemeljila potrebe po sofinanciranju.
            
         
               (8)
            
            
               Ker so ukrepi iz navedenega dodatnega zahtevka enake narave in namenjeni enakemu cilju kot ukrepi iz Odločbe 2006/923/ES, je primerno, da se dodeli enaka stopnja finančnega prispevka Unije kot v navedeni odločbi, in sicer v višini 75 %.
            
         
               (9)
            
            
               V skladu s členom 3(2)(a) Uredbe Sveta (ES) št. 1290/2005 z dne 21. junija 2005 o financiranju skupne kmetijske politike (4) se fitosanitarni ukrepi financirajo iz Evropskega kmetijskega jamstvenega sklada. Za namene finančnega nadzora teh ukrepov se uporabljajo členi 9, 36 in 37 zgoraj navedene uredbe.
            
         
               (10)
            
            
               V skladu s členom 75 Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (5), in členom 90(1) Uredbe Komisije (ES, Euratom) št. 2342/2002 z dne 23. decembra 2002 o določitvi podrobnih pravil za izvajanje Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti (6), mora institucija ali organi, na katere so se prenesla pooblastila, za prevzem obveznosti za izdatke v breme proračuna Unije pred odobritvijo izdatka sprejeti sklep o financiranju, ki določi bistvene sestavine ukrepa, ki zahteva izdatke.
            
         
               (11)
            
            
               Ta sklep je sklep o financiranju za izdatke iz zahtevka za sofinanciranje, ki ga je predložila Portugalska.
            
         
               (12)
            
            
               Ukrepi iz tega sklepa so v skladu z mnenjem Stalnega odbora za zdravstveno varstvo rastlin –
            
         SPREJELA NASLEDNJI SKLEP:
   Člen 1
   Načelo
   Dodelitev tretjega finančnega prispevka Unije za kritje izdatkov, nastalih na Portugalskem v letih 2006 in 2007 v zvezi z vzpostavitvijo goloseka in zaradi boja proti borovi ogorčici, se odobri.
   Člen 2
   Znesek finančnega prispevka Unije
   Najvišji finančni prispevek Unije iz člena 1 je 3 783 629,79 EUR.
   Člen 3
   Ta sklep je naslovljen na Portugalsko republiko.
   
      V Bruslju, 17. decembra 2012
      
         
            Za Komisijo
         
         Tonio BORG
         
            Član Komisije
         
      
   
   
      (1)  UL L 169, 10.7.2000, str. 1.
   
      (2)  UL L 354, 14.12.2006, str. 42.
   
      (3)  UL L 335, 17.12.2011, str. 107.
   
      (4)  UL L 209, 11.8.2005, str. 1.
   
      (5)  UL L 248, 16.9.2002, str. 1.
   
      (6)  UL L 357, 31.12.2002, str. 1.